ഭര്ത്താവിന്റെ സഹോദരന് പെട്രോള് ഒഴിച്ച് കത്തിച്ചു ഗുരുതരാവസ്ഥയില് ചികിത്സയിലായിരുന്ന യുവതി മരിച്ചു തിരുവനന്തപുരം: പൊള്ളലേറ്റ് മെഡിക്കല് കോളേജ് ആശുപത്രിയില് ചികിത്സയിലായിരുന്ന യുവതി മരിച്ചു. കാവുവിള തെറ്റിച്ചിറ വൃന്ദഭവനില് വൃന്ദ 28യാണ് ചൊവ്വാഴ്ച രാത്രി പത്തരമണിയോടെ മരിച്ചത്. വൃദ്ധയെ ഭര്ത്താവിന്റെ സഹോദരന് പെട്രോളൊഴിച്ച് തീകൊളുത്തുകയായിരുന്നു. കഴിഞ്ഞ ബുധനാഴ്ച രാവിലെ വാവറയമ്ബലം കാവുവിളയിലായിരുന്നു സംഭവം. സംഭവത്തില് വൃന്ദയുടെ ഭര്ത്താവ് സബിന്ലാലിന്റെ സഹോദരന് പണിമൂല തെറ്റിച്ചിറ പുതുവല് പുത്തന്വീട്ടില് സിബിന് ലാലിനെ പോത്തന്കോട് പോലീസ് അറസ്റ്റു ചെയ്തു. കാറിലെത്തിയ സിബിന് ലാല് കുപ്പിയില് സൂക്ഷിച്ചിരുന്ന പെട്രോളും തുണി ചുറ്റിയ പന്തവുമായെത്തി തുന്നല് കടയില് തയ്യല് പഠിക്കാനെത്തിയ വൃന്ദയെ ആക്രമിക്കുകയായിരുന്നു. ഭയന്ന് കടയ്ക്കുള്ളില് നിന്ന് ഇറങ്ങിയോടിയ വൃന്ദ തൊട്ടടുത്ത വീട്ടിലേക്ക് ഓടിക്കയറിയെങ്കിലും സിബിന്ലാല് പിന്നാലെയെത്തി പന്തം കത്തിച്ചെറിയുകയായിരുന്നു. സബിന് ലാലുമായി പിണങ്ങിക്കഴിഞ്ഞിരുന്ന വൃന്ദയോട് ഭര്ത്താവുമായി ജീവിക്കണമെന്ന് സിബിന് നിരന്തരം ആവശ്യപ്പെട്ടിരുന്നു. വൃദ്ധ ഇതിനു വിസമ്മതിച്ചതാണ് ആക്രമണത്തിനു കാരണമെന്നാണ് പോലീസ് പറയുന്നത്.